2025, DUBLIN
„Classroom Debates:
 Turn Them Into an Effective Teaching Tool” című kurzus

„Te hogy gondolod?”

Mikor, hol alkalmazható a feladat: osztályfőnöki órán, magyar és történelem órán; jobb csoportokkal nyelvi órán; korosztály: 12-13 évtől
Időigény: 20-30 perc
Célja: diákok gondolkodásra ösztönzése; vélemény kinyilvánítás gyakorlása; kulturált vita előkészítése; kibillentés a megszokott, sablonos feladatok világából; 
A feladat leírása: 
Találunk egy izgalmas, akár meghökkentő kérdést, témát. Például: 
             „Melyik jobb: szépnek lenni, és közben azt gondolni, csúnya vagy, vagy csúnyának lenni és azt   gondolni, szép vagy?”
      A diákok felállnak, és sorban mindenkivel párba állva elmondják gondolataikat. Garantáltan izgalmas feladat, ha jó a vitaindító kérdés. 
A feladatnak lehet folytatása, de nem muszáj továbblépni. Például kis csoportban gyűjtsd össze az érveket mindkét választás mellett. Esetleg az összegyűjtött érvek alapján írj egy esszét. 
Mire érdemes figyelni?
Fontos a jó kérdés választás. Olyannak kell lennie, ami senkit nem sért, nem zaklat fel, tehát valami semleges téma. Semmiképpen nem vallás, politika, pártoskodás egy eszme vagy személy mellett. Inkább filozofikus kérdéseket érdemes feltenni, amire nincs sablon válaszuk. 
Izgalmas, ha a tanár is beáll játszani, ebben a játékban kifejezetten jót tesz. 






„Piros-kék”

Mikor, hol alkalmazható a feladat: bármely órán, pihentető rövid feladatként. Lehet bemelegítő, óra végi levezető, vagy két nehezebb feladat között pihenés.  Nyelvi órán különösen izgalmas, de egyben komoly kihívás. 
Időigény: 5-15 perc
Célja: diákok gondolkodásra ösztönzése; vélemény kinyilvánítás gyakorlása; kulturált vita előkészítése; kibillentés a megszokott, sablonos feladatok világából 

A feladat leírása: 
A diákok felállnak a tanárral szemben egy oszlopban. A tanár minden magyarázat nélkül ad két szót (például piros és kék, a diákok pedig egyet lépnek balra (piros) vagy jobbra (kék) irányba. Most jön a feladat lényege: egyenként meg kell indolkolniuk, mi alapján döntöttek. Az indokok nagyon változatosak lesznek, hiszen mindenki másra asszociál. Izgalmas, néha vicces, meghökkentő gondolatok jönnek elő, nem nehéz a figyelmet így fenntartani. 
A két szó bármi lehet. Egy-két ötlet: fent-lent, lassú-gyors, zöldség-gyümölcs, elefánt-béka… stb. 


2025, Málta
„All Aboard the Primary Classroom” című kurzus

„Fél keresztrejtvény”

Mikor, hol alkalmazható a feladat: bármely órán, ahol fogalmakat kell megtanulni (angol, magyar, földrajz, történelem, matematika) ; bármely korosztály
Időigény: 8-15 perc
Célja: diákok dolgoztatása párban; alkalmazható egy téma bevezetésére, vagy akár a tanult anyag gyakorlására; dolgozat előtti ismétlésre; versenyként 
A feladat leírása: 
Kiválasztunk 10-20 (mindenképpen páros számú) fogalmat a tanult anyagból. Elkészítjük a keresztrejtvényt, melynek érdekessége, hogy A tanulónak be lesz írva a keresztrejtvénybe a szavak fele, B tanulónak, pedig a másik fele. A hiányzó szavakat úgy tudja meg a diák, hogy társa körülírja, megmagyarázza. Cél tehát a keresztrejtvény közös kitöltése. Ezt lehet időre is, versenykényt.
Mire kell figyelni? 
Esetleg érdemes megadni időkorlátot, hogy ne ’ússzon el’ az óra.

„Ország, város, fiú, lány…”

Mikor, hol alkalmazható a feladat: bármely órán, pihentető rövid feladatként. Lehet bemelegítő, óra végi levezető, vagy két nehezebb feladat között pihenés. Lehet csapatverseny része. Nyelvi órán különösen izgalmas , de egyben kihívás. 
Időigény: 5-15 perc
Célja: diákok dolgoztatása csapatban; felszabadultság és a verseny izgalmának megélése; kreativitásra késztetés; szókincs aktivizálás 

A feladat leírása: 
A játék ismert, de bővíthetjük a témaköröket, akár köthetjük az adott tanult témához: állatok, ruhadarabok, bútorok, iskola témához kapcsolódó szavak, emberi tulajdonságok, fizikai tulajdonságok, sportok, stb. 
Csapatokat jelölünk ki, max 5-6 fő. Az osztályterem három oszlopa osztott csoportban tökéletesen megfelel.  A tanár mondja az ABC-t magában. Valaki leállítja, és az adott betűvel kell szavakat gyűjteni az adott témakörben. 
Érdemes valami jutalmat megjelölni előre a győztes csapatnak. Ebben az is jó, hogy gyengébb tanulók is dicsérethez, vagy jutalomhoz jutnak a csapatuk által. 
Egyszerű, de nagyszerű. 

